Hussamuddin Yaacub

Dato' Hussamuddin Yaacub adalah Editor Pengurusan Sinar Harian dan merupakan pemilik Kumpulan Karangkraf Sdn Bhd yang juga  penerbit majalah  dan akhbar  terbesar di  Malaysia. Beliau dilantik sebagai salah seorang ahli Panel siasatan bebas menyiasat dakwaan kekasaran polis ketika Perhimpunan Bersih 2012 pada 9 Mei 2012.

Keluarga
Abangnya Dato' Fickry Yaacub adalah Pengerusi Kumpulan Media Karangkraf. Mereka berasal dari Kelantan.Bapanya Yaakub Idris adalah penjual buku terkemuka di Kelantan. Abangnya Fahmi Yaakub menjadi pengetua Maktab Adabi.

Pendidikan
Hussamuddin Yaacub mendapat  ijazah Sarjana Muda Ekonomi dari  Universiti Kebangsaan Malaysia (UKM)  pada tahun 1978.

Kumpulan Karangkraf
Beliau pernah menerbitkan sebuah buku ‘Kajian Sejarah Melayu’ pada tahun 1977. Dari saat itu bermulanya sejarah gemilang Kumpulan Karangraf Sdn Bhd (Karangkraf). Bapanya, Haji Yaacob Idris mempunyai kedai buku ‘Toko Buku Yaacob Idris’ di Kota Bharu ,Kelantan.

Pada  1978, beliau bersama abangnya Haji Fickri Haji Yaacob dan sepupunya Muhammad Nasir Hamzah menubuhkan syarikat Karangkraf. Rumah sewa di SS 2, Petaling Jaya dijadikan pejabat dan rumah. Banyak anak syarikat ditubuhkan, termasuk Karangkraf Edar, Karya Bestari, Keluarga Communication, Bistari Distributor , Ultimate Print Sdn. Bhd , Alaf21 (April 1997) ,Alaf Strategi Sdn Bhd, Buku Prima Sdn Bhd (2006) dan  Karangkraf Cetak Sdn Bhd. Premis mereka pindah ke bangunan 3 blok, 3 tingkat di No. 50 & 52, Lorong Rahim Kajai 14, Taman Tun Dr. Ismail, Kuala Lumpur.Syarikat percetakannya, Ultimate Print Sdn Bhd kini adalah syarikat percetakan komersil terbesar di Malaysia.Kilang percetakannya terletak di kawasan seluas 10.1 hektar, 550 meter dari pusat bandar Shah Alam.

Pada 28 November 1984 , Kumpulan Karangkraf menerbitkan semula akhbar Watan yang diambil alih dari Pustaka Antara. Bekas Menteri Pelajaran Malaysia, Tan Sri Mohd Khir Johari menjadi Pengerusi dan Haji Hussamuddin sebagai Pengarah Urusan. Akhbar Sinar Harian diterbitkan sejak 31 Julai 2006 di Kota Bharu, Kelantan . 

Antara majalah terbitan Kumpulan  Karangkraf ialah Pesona Pengantin, Media Hiburan, G3,   Pa & Ma, Dara.com, Maskulin,  Nur, Majalah i, Impiana, Fokus SPM, Rasa, Nona, Yezz, Laman Impiana, E-Baca, Dapur Impiana, Arena Bola Sepak, Majalah PC,  Seri Dewi & Keluarga, E@Siswa, Midi, Remaja, Rapi, Klik dan Libur. 

Manakala  akhbar terbitan Kumpulan Karangkraf   termasuklah  Mingguan Wanita,  Bacaria, Bintang Kecil dan  akhbar  Sinar Harian.

Anugerah
Bapa kepada enam  orang  anak ini menerima anugerah kurniaan Dato’ oleh Duli  Yang Maha  Mulia  Sultan Pahang  pada November  2007  di atas  sumbangannya dalam bidang  penerbitan dan kerjayanya selama  ini.

Rujukan

Ahli perniagaan Malaysia
Orang Malaysia berketurunan Melayu